Danny Simpson

**Daniel Peter "Danny" Simpson** (twieled fl-4 ta' Jannar 1987) huwa plejer tal-futbol Ingliż li jilgħab bħala difensur lemini.

## Karriera
### Manchester United

Imwieled f'Salford, Greater Manchester, Simpson lagħab għal Parkwydnn JFC f'Eccles bħala żagħżugħ qabel ma ngħaqad ma' Manchester United. Simpson iddebutta mat-tim tal-kbar tal-United, f'logħba ta' ħbiberija kontra t-tim mill-Afrika t'Isfel Kaizer Chiefs, fit-18 ta' Lulju 2006, partita li r-*Reds* rebħuha 1–0. Simpson qatta' l-ewwel nofs tal-istaġun 2006–07 taħt self mal-klabb Olandiż ta' Royal Antwerp u rritorna lejn Manchester United f'Jannar tal-2007. Suċċessivament, flimkien ma' sieħbu Jonny Evans, Simpson ġie msellef lill-klabb ta' Sunderland.

Simpson iffirma kuntratt ġdid ma' Manchester United f'Settembru tal-2007 li se jżommu mal-klabb sal-2010. Id-debutt kompetittiv tiegħu għal United wasal fis-26 ta' Settembru 2007 fit-telfa ta' 2–0 kontra Coventry City fil-Carling Cup, waqt li nhar is-6 ta' Ottubru 2007 wasal id-debutt fil-kampjonat Ingliż meta daħal fit-30 minuta għall-imweġġa' John O'Shea kontra Wigan Athletic. Kien hu li qassam għall-gowl ta' Wayne Rooney, li ssiġilla r-rebħa ta' 4–0. Fl-Ewropa, l-ewwel dehra tiegħu waslet fit-23 ta' Ottubru 2007, meta daħal bħala sostitut fit-80 minuta għal Ryan Giggs kontra Dynamo Kyiv.

Nhar il-21 ta' Marzu 2008, Simpson iffirma qbil ta' self ma' Ipswich Town. B'Gary Neville qrib li jirritorna lura fl-iskwadra, il-kowċ ta' United Alex Ferguson iddeċieda li kien fl-aħjar ta' Simpson li jikseb aktar opportunitajiet mal-ewwel tim, xi ħaġa aktarx diffiċli f'Old Trafford b'Gary Neville u Wes Brown quddiem Simpson fl-għażla tal-iskwadra.

Fl-4 ta' Awwissu 2008, Simpson ingħaqad ma' Blackburn Rovers għal perjodu ta' sena taħt self. Simpson lagħab l-ewwel logħba tiegħu ma' Blackburn fis-27 ta' Awwissu 2008, fit-Tieni Rawnd tal-League Cup kontra Grimsby Town. Id-debutt tiegħu fil-Premier League wasal tliet ġimgħat wara, fit-13 ta' Settembru 2008, fit-telfa ġewwa darhom ta' 4–0 kontra Arsenal.

### Newcastle United

Fl-14 ta' Awwissu 2009, Simpson ingħaqad ma' Newcastle United fuq bażi ta' self sa Jannar tal-2010. L-ewwel logħba tiegħu kienet ir-rebħa ta' 1–0 fuq Sheffield Wednesday, u skorja l-ewwel gowl tiegħu kontra Peterborough United fis-7 ta' Novembru 2009. Wara l-perjodu ta' self kien għadda, Newcastle United għamlu offerta sabiex iżommu lil Simpson fuq bażi permanenti. Somma mhux magħrufa, b'rapporti jgħidu li hi madwar £750,000, ġiet maqbula bejn iż-żewġ naħat u Simpson iffirma kuntratt ta' tliet snin u nofs fl-20 ta' Jannar 2010.

Hu kien figura importanti fil-promozzjoni ta' Newcastle lura għall-Premier League. Lejn tmiem l-istaġun weġġa' l-għaksa u kellu jitlef l-ewwel xahar tal-istaġun il-ġdid. Hu rritorna fir-rebħa ta' 2–1 kontra West Ham United, fejn ħa post James Perch fid-difiża. Il-prestazzjonijiet konvinċenti tiegħu wassluh biex ikompli jżomm postu fl-iskwadra.

Fi tmiem l-istaġun 2012–13, hu ġie rilaxxat minn Newcastle United.

### Queens Park Rangers

Wara li tħalla jitlaq minn Newcastle United, Simpson iffirma kuntratt ta' tliet snin ma' Queens Park Rangers.

## Unuri
### Klabb

;Sunderland
* Football League Championship: 2006–07

;Newcastle United
* Football League Championship: 2009–10

## Referenzi

## Ħoloq esterni

*